CELEX: 22005D0103
Language: et
Date: 2005-07-08 00:00:00
Title: EMP Ühiskomitee otsus nr 103/2005,  8. juuli 2005 , millega muudetakse EMP lepingu XI lisa (telekommunikatsiooniteenused)

24.11.2005   
            
            
               ET
            
            
               Euroopa Liidu Teataja
            
            
               L 306/36
            
         
      EMP ÜHISKOMITEE OTSUS
   
   nr 103/2005,
   8. juuli 2005,
   millega muudetakse EMP lepingu XI lisa (telekommunikatsiooniteenused)
   EMP ÜHISKOMITEE,
   võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, edaspidi “leping”, eriti selle artiklit 98,
   ning arvestades järgmist:
   
               (1)
            
            
               Lepingu XI lisa on muudetud EMP ühiskomitee 11. märtsi 2005. aasta otsusega nr 39/2005. (1)
               
            
         
               (2)
            
            
               Euroopa Parlamendi ja nõukogu 10. märtsi 2004. aasta määruse (EÜ) nr 460/2004, millega luuakse Euroopa Võrgu- ja Infoturbeamet, (2) eesmärk on suurendada ühenduse, liikmesriikide ning ühtlasi ka ettevõtjate võimet ennetada ja lahendada võrgu- ja infoturbe probleeme.
            
         
               (3)
            
            
               Euroopa Võrgu- ja Infoturbeameti tegevus võib mõjutada võrgu- ja infoturbe probleemide lahendamist Euroopa Majanduspiirkonnas.
            
         
               (4)
            
            
               Seepärast tuleb määrus (EÜ) nr 460/2004 lepingusse inkorporeerida, et võimaldada EFTA riikidel Euroopa Võrgu- ja Infoturbeameti tegevuses täiel määral osaleda,
            
         ON VASTU VÕTNUD JÄRGMISE OTSUSE:
   Artikkel 1
   Lepingu XI lisa muudetakse vastavalt käesoleva otsuse lisale.
   Artikkel 2
   Määruse (EÜ) nr 460/2004 islandi- ja norrakeelsed tekstid, mis avaldatakse Euroopa Liidu Teataja EMP kaasandes, on autentsed.
   Artikkel 3
   Käesolev otsus jõustub 9. juulil 2005, tingimusel et kõik lepingu artikli 103 lõike 1 kohased teated on edastatud EMP ühiskomiteele. (3)
   
   Artikkel 4
   Käesolev otsus avaldatakse Euroopa Liidu Teataja EMP osas ja EMP kaasandes.
   
      Brüssel, 8. juuli 2005
      
         
            EMP ühiskomitee nimel
         
         
            eesistuja
         
         HSH Prinz Nikolaus von LIECHTENSTEIN
         
      
   
   
      (1)  ELT L 198, 28.7.2005, lk. 36.
   
      (2)  ELT L 77, 13.3.2004, lk 1.
   
      (3)  Põhiseadusest tulenevad nõuded on nimetatud.
   
      LISA
      Lepingu XI lisa punkti 5co järele (komisjoni soovitus 2003/558/EÜ) lisatakse järgmine punkt:
      
         
                     “5cp.
                  
                  
                     
                        32004 R 0460: Euroopa Parlamendi ja nõukogu määrus (EÜ) nr 460/2004, 10. märts 2004, millega luuakse Euroopa Võrgu- ja Infoturbeamet (ELT L 77, 13.3.2004, lk 1).
                     Käesolevas lepingus loetakse selle määruse sätteid järgmises kohanduses:
                     
                                 a)
                              
                              
                                 kui allpool ei ole sätestatud teisiti ja sõltumata lepingu protokollist nr 1, loetakse, et kõnealuses määruses sisalduv termin “liikmesriik/riigid” ja muud nende avalikke üksusi tähistavad terminid hõlmavad lisaks oma tähendusele kõnealuses määruses ka EFTA riike ja nende avalikke üksusi. Kohaldatakse protokolli nr 1 lõiget 11.
                              
                           
                                 b)
                              
                              
                                 EFTA riikide osas aitab lennundusohutusamet vajaduse korral olenevalt asjaoludest EFTA järelevalveametit või alalist komiteed nende ülesannete täitmisel.
                              
                           
                                 c)
                              
                              
                                 Artiklisse 6 lisatakse järgmine lõige:
                                 
                                             “11.
                                          
                                          
                                             EFTA riigid osalevad täies mahus haldusnõukogus, kus neil on ELi liikmesriikidega samad õigused ja kohustused, välja arvatud hääleõigus.”
                                          
                                       
                           
                                 d)
                              
                              
                                 Artiklisse 14 lisatakse järgmine lõige:
                                 
                                             “4.
                                          
                                          
                                             Käesoleva määruse kohaldamisel kohaldatakse määrust (EÜ) nr 1049/2001 ka kõikide EFTA riike käsitlevate ameti dokumentide suhtes.”
                                          
                                       
                           
                                 e)
                              
                              
                                 Artiklisse 15 lisatakse järgmine lõige:
                                 
                                             “12.
                                          
                                          
                                             EFTA riigid osalevad lõikes 1 nimetatud ühenduse osamaksu tasumises. Selleks kohaldatakse lepingu artikli 82 lõike 1 punkti a ja protokolli 32 mutatis mutandis.”
                                          
                                       
                           
                                 f)
                              
                              
                                 Artiklisse 19 lisatakse järgmine lõige:
                                 
                                             “3.
                                          
                                          
                                             Erandina Euroopa ühenduste muude teenistujate teenistustingimuste artikli 12 lõike 2 punktist a võib ameti tegevdirektor võtta EFTA riikide täieõiguslikke kodanikke tööle lepingu alusel.”
                                          
                                       
                           
                                 g)
                              
                              
                                 Artiklisse 20 lisatakse järgmine tekst:
                                 “EFTA riigid kohaldavad ameti ja selle töötajate suhtes Euroopa ühenduste privileegide ja immuniteetide protokolli ja selle alusel vastuvõetud kehtivaid eeskirju.””